《咸平六年二月十八日扈从宸游因成纪事二十二韵》
宋代·杨亿

步辇下明光，鸣鞘出未央。属车多载酒，夹道竞焚香。

云管飘梅吹，蜺旌错鸟章。从臣沙苑马，卫士羽林枪。

玉辂天行健，金壶昼漏长。光风汎兰蕙，仙雾拂旂常。

宿雨收林薄，晨曦艳屋梁。闾阎空里巷，旄罕隘康庄。

托乘奉珍使，先驱执戟郎。从桥初转毂，凭轼见垂裳。

暂驻时龙驭，前临戏马场。由来讲武事，所以服遐荒。

电影流机石，鸦群发大黄。千钧宁觉重，七札岂曾妨。

卒勇如虓虎，人观若堵墙。腰鞬晋元帅，扈跸汉诸王。

聊用誇胡客，还闻詟鬼方。回舆百里囿，锡宴九霞觞。

射以驺虞节，歌为白雪倡。仙山鲸海上，御苑斗城旁。

周镐欢麀鹿，虞韶集凤凰。瑶池春水渌，犹误濯沧浪。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。